作者:文及翁
標題:賀新郎
內容:一勺西湖水。渡江來、百年歌舞，百年酣醉。回首洛陽花世界，煙渺黍離之地。更不復、新亭墜淚。簇樂紅妝搖畫艇，問中流、擊楫誰人是。千古恨，幾時洗。餘生自負澄清志。更有誰、磻溪未遇，傳嚴未起。國事如今誰倚仗，衣帶一江而已。便都道、江神堪恃。借問孤山林處士，但掉頭、笑指梅花蕊。天下事，可知矣。